
A tanító és a gyógypedagógus együttműködése az integrációban, a kéttanáros modell kapcsán

A dolgozat az integrált oktatás területén, tanítók és gyógypedagógusok együttműködéssel kapcsolatos attitűdjét vizsgálja a kéttanáros modell kapcsán.
A téma elméleti bevezetése külföldi (angol- és németnyelvű) illetve hazai szakirodalmak segítségével, az egyes fejezetek elején, a vizsgálatok során szerzett tapasztalatok előtt helyezkedik el.
A vizsgálatok kérdőívek, interjúk és fókuszcsoportos interjúk segítségével készültek, a válaszadók gyógypedagógus és tanítóképzős hallgatók, valamint hosszabb-rövidebb szakmai tapasztalattal rendelkező gyógypedagógusok és tanítónők voltak.
Eredményeinket kvalitatív és kvantitatív szempontból is értékeltük, bemutatásuk a dolgozatban szövegesen, diagramok segítségével, illetve újszerű módszertani megoldásokat használva (gondolattérkép, „álomtanterem” lerajzolása) történik.
A munka célkitűzése az integrált nevelés egy eddig kevéssé kutatott, de kiemelkedően fontos aspektusába való betekintés, valamint további kutatások irányának kijelölése volt.
A vizsgálatok során szerzett tapasztalataink azt mutatják, hogy mindkét szakma képviselőiben van nyitottság az integrált oktatás keretei között történő együttműködésre, viszont a feladatok megosztásáról, illetve a résztvevő szakemberek szerepeiről eltér a két szakma képviselőinek véleménye. A kéttanáros modellel a vizsgálatban résztvevő személyek jórészt csak elméletben találkoztak. A tanítók és leendő tanítók az együttműködést hátráltató tényezőként kiemelik az integrált neveléssel kapcsolatos tudás hiányát is, míg a gyógypedagógusok elsősorban a feltételek meglétének hiányát hangsúlyozzák. Eltérően gondolkozik a két csoport az integráció „ideális” megvalósulási formáiról is.
A kismintás vizsgálatok következtetéseket csak korlátozottan tesznek lehetővé, viszont kijelölik egy átfogóbb kutatás lehetséges irányvonalait, illetve felhívják a figyelmet az együttműködés tudatos elősegítésének (akár az egyetemi évek alatti megalapozásának) szükségességére.
A kutatás folytatásaként tervezzük az empirikus vizsgálatok bővítését, online kérdőívek segítségével statisztikai elemzésre is alkalmas adatmennyiség gyűjtését, és ennek segítségével egy az együttműködést elősegítő program kidolgozását.



